На основу члана 32. тач. 14. и 15. и чл. 35 и 36. став 1. Покрајинске скупштинске одлуке о Покрајинској влади („Службени лист АПВ”, број: 37/14) у вези с чл. 12. став 3. и 13. став 4. Закона о улагањима („Службени гласник РС”, број: 89/15), чланом 7. Покрајинске скупштинске одлуке о оснивању Развојне агенције Војводине („Службени лист АПВ”, број 10/17) и Одлуком о образовању Буџетског фонда за спровођење мера развојне политике Аутономне покрајине Војводине („Службени лист АПВ”, број: 26/2017),

Покрајинска влада, на седници одржаној 20. септембра 2017. године, д о н е л а је

**ПОКРАЈИНСКУ УРЕДБУ О УСЛОВИМА И НАЧИНУ ДОДЕЛЕ СРЕДСТАВА ИЗ БУЏЕТСКОГ ФОНДА ЗА СПРОВОЂЕЊЕ МЕРА РАЗВОЈНЕ ПОЛИТИКЕ АУТОНОМНЕ ПОКРАЈИНЕ ВОЈВОДИНЕ**

**Члан 1.**

Овом покрајинском уредбом утврђују се услови и уређује начин доделе средстава из Буџетског фонда за спровођење мера развојне политике Аутономне покрајине Војводине (у даљем тексту: Буџетски фонд) и праћење и контрола реализације пројеката за које су додељена средства.

Средства из Буџетског фонда додељиваће се за пројекте који се реализују на територији Аутономне покрајине Војводине (у даљем тексту: АПВ).

Корисници подстицајних средстава су мала, средња и велика привредна друштва, у складу с прописима којима се уређује додела државне помоћи.

**Члан 2.**

Подстицајна средства намењена су за подршку реализације инвестиционих пројеката, и то:

1. доделом бесповратних средстава за отварање нових радних места повезаних с реализацијом инвестиционих пројеката;
2. доделом бесповратних средстава за куповину опреме привредних друштава повезане с реализацијом инвестиционих пројеката.

**Члан 3.**

Максимални број запослених за које ће се одобравати средства, као и износ субвенције по новоотвореном радном месту, прописују се конкурсом за доделу средстава из Буџетског фонда.

Предност при одобравању средстава имаће пројекти који се реaлизују у јединицама локалне самоуправе из треће и четврте категорије развијености утврђене републичким прописом, као и пројекти који запошљавају високообразовану радну снагу.

**Члан 4.**

Средства се могу доделити за:

* Инвестиционе пројекте којима је предвиђено отварање најмање 10 нових радних места;
* Инвестиционе пројекте којима је предвиђено улагање од најмање 50.000 евра у производну опрему или опрему за обављање услужних делатности;

Средства се додељују корисницима који су се јавили за доделу пре почетка реализације инвестиционог пројекта .

**Члан 5.**

Максималан износ подстицаја по инвестиционом пројекту одређује се у складу с прописима којима се уређују правила за доделу државне помоћи:

* за мала привредна друштва, до 70% оправданих трошкова инвестиција у материјалну имовину повезану с реализацијом инвестиционих пројеката или до 70% трошкова бруто зарада за новозапослене раднике предвиђене реализацијом инвестиционог пројекта у периоду од две године од достизања предвиђеног броја нових радних места, сем инвестиционих пројеката у оквиру транспортне делатности и великих инвестиционих пројеката без обзира на сектор.
* за средња привредна друштва, до 60% оправданих трошкова инвестиција у материјалну имовину повезану с реализацијом инвестиционих пројеката или до 60% трошкова бруто зарада за новозапослене раднике предвиђене реализацијом инвестиционог пројекта у периоду од две године од достизања предвиђеног броја нових радних места, сем инвестиционих пројеката у оквиру транспортне делатности и великих инвестиционих пројеката без обзира на сектор.
* за велика привредна друштва, до 50% оправданих трошкова инвестиција у материјалну имовину повезану с реализацијом инвестиционих пројеката или до 50% трошкова бруто зарада за новозапослене раднике предвиђене реализацијом инвестиционог пројекта у периоду од две године од достизања предвиђеног броја нових радних места.

У случају да се подстицаји обрачунавају у односу на вредност улагања у опрему привредних друштава, опрема која се региструје као оправдани трошак великих привредних друштава мора да буде нова.

У случају да се подстицаји обрачунавају у односу на вредност процењених зарада, потребно је следеће:

- приказати трошкове бруто зарада за нова радна места повезана с почетним улагањем. Трошкови зарада су укупан износ који корисник средстава стварно плаћа за рад запосленог и обухватају бруто зараду, тј. зараду која садржи порезе и доприносе за обавезно социјално осигурање који се плаћају из зараде, као и доприносе који се плаћају на зараду;

- улагање треба да резултира нето повећањем броја запослених у привредном субјекту у поређењу с просечним бројем запослених у протеклих 12 месеци, а у случају да се неко радно место затвори у том периоду, мора се одузети од броја новоотворених радних места, за релевантан податак се узима податак из централног регистара обавезног социјалног осигурања;

- радно место треба да буде непосредно повезано с почетном инвестицијом и да буде отворено у року од три године од завршетка инвестиције.

Приликом одређивања висине средстава која могу да буду додељена по инвестиционом пројекту, узима се у обзир кумулација с претходно одобреном државном помоћи у складу с прописима који уређују правила о додели државне помоћи.

**Члан 6.**

Корисници средстава биће у обавези да врате средства у следећим случајевима:

* уколико не реализују преузете обавезе у вези са отварањем радних места повезаних с инвестиционим пројектом или инвестирањем у материјалну имовину привредних друштава;
* ако се достигнути број запослених код корисника средстава након реализације пројекта смањи у периоду од 36 месеци, односно за велике привредне субјекте – у периоду од 60 месеци након реализације пројекта;
* ако се пројекат не одржи на истој локацији у јединици локалне самоуправе у периоду од 36 месеци, односно за велике привредне субјекте – у периоду од 60 месеци од дана закључивања уговора.

**Члан 7.**

Средства се неће доделити следећим привредним субјектима:

1. који су у тешкоћама, у смислу прописа којима се уређују правила за доделу државне помоћи;
2. над којим је покренут претходни стечајни поступак, реорганизација, стечај или ликвидација, у складу с прописима којим се уређују стечај и ликвидација;
3. који имају доспеле, а неизмирене порезе и доприносе као и обавезе по основу изворних локалних прихода;
4. код којих је број запослених смањен за 10% и више током 12 месеци пре подношења пријаве за доделу средстава;
5. у којима Република Србија, аутономна покрајина или јединица локалне самоурпаве имају учешће у власништву;
6. који нису реализовали пројекат у целости или испунили све уговорне обавезе преузете претходно подржаним пројектима, финансираним из буџета АПВ;
7. који су у обавези повраћаја недозвољене државне помоћи;
8. с којима је био раскинут уговор о додели средстава из буџета АПВ;
9. против којих се води парнични, односно кривични поступак по основу раније остварених подстицаја, субвенција и кредита.;
10. који обављају делатност у секторима челика, синтетичких влакана и угља.

**Члан 8.**

Средства из Буџетског фонда додељују се путем јавног конкурса за доделу средстава из Буџетског фонда (у даљем тексту: Конкурс), који расписује покрајински орган управе у чијој је надлежности управљање Буџетским фондом (у даљем тексту: Секретаријат).

Конкурс се објављује у Службеном листу АПВ, као и на интернет страници Секретаријата и Развојне агенције Војводине д.о.о. (у даљем тексту: Агенција).

Конкурс нарочито садржи:

1) назив и седиште органа који објављује јавни позив;

2) назив акта на основу којег се спроводи Конкурс;

3) назив и седиште органа коме се достављају пријаве за доделу средстава;

4) укупан износ средстава који се додељује Конкурсом;

5) критеријуме и мерила за доделу средстава;

6) трајање Конкурса;

7) адресу на којој се могу добити обавештења у вези са учествовањем у поступку доделе средстава и податке о лицу за контакт;

8) образац пријаве на Конкурс;

9) списак потребне документације коју је потребно доставити уз пријаву на Конкурс;

10) друге информације од значаја и интереса за инвеститоре и кориснике средстава.

Стручне и административне послове у вези с Конкурсом врши Агенција.

**Члан 9.**

Образац пријаве на Конкурс прописује Секретаријат.

Рок за подношење пријаве на Конкурс не може бити краћи од 15 дана.

Уз пријаву на Конкурс, подноси се следећа документација:

1) бизнис план за инвестициони пројекат за чију реализацију се конкурише за доделу средстава по јавном позиву;

2) оригинал или оверена фотокопија регистрованих финансијских извештаја инвеститора за претходне три године пословања, с налазом овлашћеног ревизора (ако постоји законска обавеза прибављања налаза овлашћеног ревизора), а страно правно лице подноси оригинал или оверену фотокопију и оверени превод на српски језик (уз налаз овлашћеног ревизора, ако је то у складу с националним законодавством страног предлагача инвестиционог пројекта, или изјаву инвеститора да није обавезан да прибавља извештај овлашћеног ревизора);

3) оригинал или оверена фотокопија извода из Регистра привредних субјеката, који подноси инвеститор са седиштем у Републици Србији, односно извод из одговарајућег регистра државе у којој страни инвеститор има седиште, не старији од три месеца, који је оверио надлежни орган, као и оверени превод извода на српски језик;

4) доказ да против привредног субјекта није покренут претходни стечајни поступак, реорганизација, стечај или ликвидација у складу с прописима којима се уређују стечај и ликвидација;

5) писану изјаву о томе да за реализацију истог инвестиционог пројекта, односно за исте оправдане трошкове није додељена државна помоћ из буџета Републике Србије, АПВ или јединице локалне самоуправе; уколико јесте, по ком основу и у којем облику и износу је додељена;

6) доказ о измирењу обавеза по основу пореза, царина и доприноса у Републици Србији, а за стране инвеститоре који нису пословали у Републици Србији – потписану изјаву о томе да инвеститор није пословао у Републици Србији и да нема порески идентификациони број додељен у складу с прописима којима се уређује порески поступак и пореска администрација, а за домаће правно лице фотокопија потврде о пореском идентификационом броју;

7) извод из Централног регистра обавезног социјалног осигурања, којим се утврђује број запослених и врста радног ангажовања код корисника средстава у тренутку подношења пријаве за доделу средстава;

8) доказ да одговорно лице привредног друштва није правоснажно осуђивано за кривична дела против привреде, имовине, недозвољене трговине и против службене дужности;

9) доказ да се против одговорних лица у привредном субјекту не води кривични поступак;

10) доказ да привредни субјект није осуђиван за кривично дело извршено у обављању привредне делатности.

11) доказ да је привредни субјект корисник средстава обезбедио учешће од најмање 25% оправданих трошкова из сопствених средстава или других извора који не садрже државну помоћ

Потребна документација као и потребни докази о испуњености услова за учешће на Конкурсу биће прописани Конкурсом за сваку појединачну меру из члана 2. ове покрајинске уредбе.

Документација коју подноси страни привредни субјекат морају бити оверена у складу с прописима државе у којој су издата и преведена на српски језик од овлашћеног преводиоца.

**Члан 10.**

Критеријуми за анализу квалитета пројекта биће прописани Конкурсом за сваку појединачну меру из члана 2. ове покрајинске уредбе.

**Члан 11.**

Неблаговремене, непотпуне и недопуштене пријаве на Конкурс, Секретаријат ће одбацити.

**Члан 12.**

Пријаве које нису одбачене у складу с претходним чланом, Секретаријат доставља Агенцији.

Достављене пријаве на Конкурс скупштина Агенције разматра, усваја препоруку или одбија давање препоруке.

**Члан 13.**

Пријаве на Конкурс и препоруке скупштине Агенције, Агенција доставља Секретаријату.

Приликом доношења одлуке о додели средстава Секретаријат узима у обзир и препоруку Скупштине Агенције.

Одлука о додели средстава објављује се на интернет страници Секретаријата.

**Члан 14.**

На основу одлуке о додели средстава, Секретаријат закључује уговор о додели средстава подстицаја (у даљем тексту: Уговор), којим се уређују међусобна права и обавезе Секретаријата и корисника средстава.

Уговор садржи: предмет, висину и динамику улагања и број нових радних места повезаних са инвестиционим пројектом с динамиком запошљавања, обавезу исплате уговорене зараде, рок за реализацију инвестиционог пројекта, износ додељених средстава, динамику исплате додељених средстава, као и информације о средствима обезбеђења, обавези извештавања, контроли извршења уговорних обавеза, раскиду Уговора, вишој сили, заштити животне средине и заштити на раду, решавању спорова и друга питања значајна за реализацију Уговора.

Саставни део Уговора јесте део бизнис плана који говори о висини, структури и динамици улагања, те плану и динамици запошљавања, као и о пројектованој бруто заради и планираном уделу домаћих добављача у основној сировини.

Секретаријат може да раскине Уговор, у свакој фази извршења, ако утврди да корисник средстава не испуњава услове утврђене Уговором.

**Члан 15.**

Корисник средстава дужан је да приложи банкарску гаранцију коју је издала пословна банка регистрована на територији Републике Србије, безусловну и плативу на први позив у корист АПВ.

Исплаћена средства морају бити обезбеђена банкарском гаранцијом, у складу са Уговором.

Поред банкарске гаранције, корисник средстава дужан је да приложи две регистроване и потписане бланко соло менице с потписаним меничним овлашћењем, ради наплате законске затезне камате, у складу са законом који утврђује висину стопе законске камате, а у случају неиспуњења уговорних обавеза.

Корисник средстава није дужан да приложи бланко соло менице из става 2. овог члана ако достави банкарску гаранција која покрива и износ могуће законске затезне камате.

У случају из става 3. овог члана, корисник средстава дужан је да – при исплати сваке рате – поред банкарске гаранције која гарантује износ те рате, достави и банкарску гаранцију која покрива и износ могуће законске затезне камате.

Законска затезна камата обрачунава се за период од дана исплате сваке појединачне рате до дана повраћаја укупног износа исплаћених средстава.

У случају неиспуњења уговорних обавеза или делимичног испуњења уговорних обавеза – на основу издатих банкарских гаранција и бланко соло меница – Секретаријат може да наплати средства до висине износа исплаћених средстава и прописане законске затезне камате.

**Члан 16.**

Корисник средстава дужан је да путем Агенције извештава Секретаријат о реализацији инвестиционог пројекта за који су додељена средстава.

Извештај из става 1. овог члана подноси се:

1) квартално у току реализације инвестиционог пројекта;

2) квартално од дана завршетка инвестиционог пројекта до истека периода гарантованог улагања и запослености.

Извештај о реализацији инвестиционог пројекта садржи:

1) извештај независног овлашћеног ревизора о ревизији пројекта који садржи проверу усаглашености са свим одредбама Уговора;

2) податке о броју запослених на основу извештаја Централног регистра обавезног социјалног осигурања;

3) извештај независног овлашћеног ревизора о висини исплаћених зарада, пореза и доприноса за све запослене у складу са Уговором;

4) извештај независног проценитеља о садашњој вредности унете употребљаване опреме.

Корисник средстава дужан је да независном овлашћеном ревизору омогући вршење контроле испуњења обавезе улагања (висина и структура улагања у току реализације пројекта), обавезе запошљавања и одржања уговором утврђеног броја запослених (у току реализације и у току периода гарантованог улагања и запослености), трошкова зарада предвиђених инвестиционим пројектом, као и испуњења других уговорних обавеза и да – у ту сврху – омогући увид у документацију корисника.

Извештај независног овлашћеног ревизора садржи закључак с позитивним, односно негативним мишљењем, а у случају давања мишљења с резервом, односно уздржавања од изражавања мишљења – дужан је да у закључку образложи мишљење с резервом, односно да наведе чињенице и разлоге због којих се уздржао од давања мишљења.

Ако из извештаја независног овлашћеног ревизора произлази да корисник средстава није извршио све уговорне обавезе у периоду гарантованог улагања и запослености (негативно мишљење, мишљење с резервом, уздржавање од изражавања мишљења), Покрајински секретаријат за регионални развој, међурегионалну сарадњу и локалну самоуправу доставиће писано обавештење кориснику средстава о обавези отклањања утврђених недостатака.

Ако у року од 30 дана након пријема обавештења из става 6. овог члана корисник средстава не отклони недостатак, Секретаријат може да раскине уговор о додели средстава подстицаја и да захтева повраћај додељених средстава исплаћених кориснику средстава, увећан за износ припадајуће законске затезне камате.

**Члан 17.**

Корисник средстава од Централног регистра обавезног социјалног осигурања прибавља извештај о броју новозапослених и врсти радног ангажовања код корисника средстава на дан достављања захтева за исплату сваке појединачне рате додељених средстава и квартално доставља Агенцији.

Корисник средстава од Централног регистра обавезног социјалног осигурања прибавља извештаје о броју запослених и врсти радног ангажовања запослених код корисника средстава у току спровођења инвестиционог пројекта, као и у току периода гарантованог улагања и запослености и квартално достваља Агенцији.

Агенција контролише испуњење обавеза корисника средстава из члана 16. ове уредбе, на основу извештаја овлашћеног независног ревизора и саставља извештај.

Секретаријат може у сваком тренутку у току реализације инвестиционог пројекта да изврши контролу висине, динамике и структуре улагања предвиђене инвестиционим пројектом, односно Уговором, ради контроле испуњења уговорних обавеза корисника средстава.

Секретаријат и лица које Секретаријат ангажује спроводе контролу и након истека рока за реализацију инвестиционог пројекта.

Копије извештаја и података из ст. 1, 2 и 3 овог члана Агенција доставља Секретаријату.

На основу извештаја и података из става 6. овог члана, Агенција прати динамику реализације инвестиционог пројекта у току реализације инвестиционог пројекта.

Ако се утврди да је ради даљег поступања – имајући у виду предметни инвестициони пројекат – потребна препорука Секретаријата, на основу документације из става 6, Агенција сачињава извештај о току реализације инвестиционог пројекта, који доставља Секретаријату на разматрање и одлучивање, а по претходно прибављеном предлогу мера од Секретаријата.

Извештај из става 8. овог члана садржи податке и информације о свим елементима инвестиционог пројекта, а обавезно садржи:

1) резиме извештаја независног ревизора о ревизији пројекта који садржи проверу усаглашености са свим одредбама Уговора;

2) информације о висини улагања корисника средстава у односу на елементе улагања наведене у Пријави за доделу средстава, Уговору, односно инвестиционом пројекту;

3) информације о динамици отварања нових радних места, односно о динамици запошљавања нових запослених на неодређено време код корисника средстава;

4) преглед блокада по текућим рачунима корисника средстава – ако их је било;

5) информације о проблемима с којима се инвеститор, односно корисник средстава сусреће у току реализације инвестиционог пројекта;

6) друге информације значајне за очување финансијских, развојних и билатерално-економских интереса АП Војводине, који могу бити угрожени поступањем корисника средстава.

Агенција доставља Агенцији за привредне регистре списак корисника средстава по уговорима.

Агенција на свака три месеца од Агенције за привредне регистре прибавља извештаје о извршеним променама регистрације код корисника средстава.

**Члан 18.**

Ова покрајинска уредба ступа на снагу осмог дана од дана објављивања у „Службеном листу АПВˮ.

**ПОКРАЈИНСКА ВЛАДА**

|  |  |
| --- | --- |
| **Број: 3-7/2017** | **ПРЕДСЕДНИК** |
| **Нови Сад, 20. септембар 2017. године** | **Покрајинске владе**  **Игор Мировић** |